b'\n_START_ARTICLE_\nLawrence Pilut\n_START_SECTION_\nSeuraura\n_START_PARAGRAPH_\nPilut on Tingsryds AIF:n kasvatti. H\xc3\xa4n siirtyi 15-vuotiaana HV71:n J18-junioreihin kaudeksi 2011\xe2\x80\x932012. Kaudella 2012\xe2\x80\x932013 Pilut oli seuran J20-junioreiden tehokkain puolustaja tehoilla 3+18=21. H\xc3\xa4n voitti kauden p\xc3\xa4\xc3\xa4tteeksi J20 SuperElitin mestaruuden. Kaudella 2013\xe2\x80\x932014 Pilut toimi joukkueen kapteenina. H\xc3\xa4n voitti kauden p\xc3\xa4\xc3\xa4tteeksi taas SuperElitin mestaruuden ja Pilut valittiin sarjan pudotuspelien arvokkaimmaksi pelaajaksi. H\xc3\xa4n debytoi kauden aikana my\xc3\xb6s HV71:n SHL-joukkueessa, jossa Pilut pelasi 22 runkosarja- ja kuusi playoff-ottelua tehden nelj\xc3\xa4 sy\xc3\xb6tt\xc3\xb6pistett\xc3\xa4. H\xc3\xa4n pelasi joukkueessa my\xc3\xb6s viisi European Trophy -ottelua tehopistein 1+1=2. Pilut teki SHL-debyyttins\xc3\xa4 14. syyskuuta 2013 vieraissa AIK IF:\xc3\xa4\xc3\xa4 vastaan. H\xc3\xa4n ker\xc3\xa4si ottelussa my\xc3\xb6s yhden sy\xc3\xb6tt\xc3\xb6pisteen oltuaan kakkossy\xc3\xb6tt\xc3\xa4j\xc3\xa4n\xc3\xa4 Brett Sterlingin tekem\xc3\xa4\xc3\xa4n maaliin. Helmikuussa 2014 Pilut teki HV71:n kanssa kaksivuotisen SHL-sopimuksen._NEWLINE_Chicago Steel varasi Pilutin 301. pelaajana USHL:n varaustilaisuudessa 2014. H\xc3\xa4n jatkoi uraansa kuitenkin HV71:ss\xc3\xa4, jossa Pilut teki kaudella 2014\xe2\x80\x932015 48 runkosarja- ja nelj\xc3\xa4ss\xc3\xa4 playoff-ottelussa tehot 3+8=11. H\xc3\xa4n teki SHL-uransa avausmaalin 30. joulukuuta 2014 vieraissa \xc3\x96rebro HK:ta vastaan. Pilutin osuma j\xc3\xa4i HV71:n 1\xe2\x80\x932-voittoon p\xc3\xa4\xc3\xa4ttyneen ottelun ratkaisumaaliksi. H\xc3\xa4n pelasi alkukaudella miesten pelej\xc3\xa4 my\xc3\xb6s nelj\xc3\xa4 ottelua lainalla HockeyAllsvenskan-joukkue Timr\xc3\xa5 IK:ssa. Lokakuussa 2015 Pilutin sopimusta HV71:n kanssa pidennettiin vuodella kev\xc3\xa4\xc3\xa4seen 2017 saakka. H\xc3\xa4n pelasi kaudella 2015\xe2\x80\x932016 runkosarjassa kuitenkin vain 21 ottelua olkap\xc3\xa4\xc3\xa4vamman vuoksi._NEWLINE_Kauden 2016\xe2\x80\x932017 p\xc3\xa4\xc3\xa4tteeksi Pilut voitti Ruotsin-mestaruuden. Joulukuussa 2016 h\xc3\xa4n teki HV71:n kanssa kaksivuotisen jatkosopimuksen. Kaudella 2017\xe2\x80\x932018 Pilut nousi joukkueen varakapteeniksi. H\xc3\xa4n nousi my\xc3\xb6s SHL:n elittiin ja  voitti pelipaikastaan huolimatta HV71:n sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 8+30=38, joilla Pilut voitti my\xc3\xb6s koko liigan puolustajien piste- ja sy\xc3\xb6tt\xc3\xb6p\xc3\xb6rssin. H\xc3\xa4net palkittiin kauden p\xc3\xa4\xc3\xa4tteeksi SHL:n parhaana puolustajana Salming Trophylla._NEWLINE_Toukokuussa 2018 NHL-varaamaton Pilut teki kaksivuotisen tulokassopimuksen Buffalo Sabresin kanssa.\n_START_SECTION_\nMaajoukkueura\n_START_PARAGRAPH_\nPilut pelasi World U-17 Hockey Challengessa vuonna 2012. Yhteens\xc3\xa4 h\xc3\xa4n on pelannut 12 nuorten ja 14 poikien maaottelua. Pilut on toiminut sek\xc3\xa4 Ruotsin alle 19-vuotiaiden ett\xc3\xa4 alle 20-vuotiaiden maajoukkuen kapteenina._NEWLINE_Ruotsin A-maajoukkueessa Pilut on pelannut 10 ottelua tehopistein 1+4=5. H\xc3\xa4n teki A-maajoukkuedebyyttins\xc3\xa4 Euro Hockey Challengessa 5. huhtikuuta 2018 Norrk\xc3\xb6pingiss\xc3\xa4 Slovakiaa vastaan. Pilut sai ottelussa my\xc3\xb6s sy\xc3\xb6tt\xc3\xb6pisteen oltuaan kakkossy\xc3\xb6tt\xc3\xa4j\xc3\xa4n\xc3\xa4 Carl Klingbergin tekem\xc3\xa4\xc3\xa4n maaliin. H\xc3\xa4n ker\xc3\xa4si my\xc3\xb6s yhden kahden minuutin j\xc3\xa4\xc3\xa4hyn kiinnipit\xc3\xa4misest\xc3\xa4 vastustajan mailasta. Ensimm\xc3\xa4isen A-maajoukkuemaalinsa Pilut teki Sweden Hockey Gamesissa 28. huhtikuuta 2018 Tukholman Hovetissa Ven\xc3\xa4j\xc3\xa4\xc3\xa4 vastaan. H\xc3\xa4nen osumansa j\xc3\xa4i Ruotsin 3\xe2\x80\x931-voittoon p\xc3\xa4\xc3\xa4ttyneen ottelun ratkaisumaaliksi.\n_START_SECTION_\nMuuta\n_START_PARAGRAPH_\nPilutin yhdysvaltalainen is\xc3\xa4 Larry on entinen Ruotsin alempien sarjojen kiekkoilija, joka johtaa Tingsryds AIF:n seurakohtaista kaikkien aikojen pistep\xc3\xb6rssi\xc3\xa4 ja toimii nyky\xc3\xa4\xc3\xa4n joukkueen apuvalmentajana Allsvenskanissa.'